钦定古今图书集成/明伦汇编/官常典/第491卷 > 李大亮
## 钦定古今图书集成/明伦汇编/官常典/第491卷 > 李大亮

按《唐书》本传：“大亮，京兆泾阳人。祖琰，为魏度支尚书。
大亮有文武才略，隋末，署庞玉行军兵曹。李密寇东
都，玉战败，大亮被禽，贼将张弼异之，就执百馀馀皆
死，独释大亮，引与语，遂定交。高祖入关，大亮自归，授
土门令。方岁饥，境多盗贼，大亮招亡散，抚贫瘠，卖所
乘马，稍稍资业之。劝垦田，岁大熟。间出击贼，所至辄”
平。秦王行北境，下书奖劳，赐马五乘，帛五十段。顷之，
寇贼大至，大亮度不能拒，乃单马诣营，说豪帅为分
别祸福，贼众感服，遂相率降。大亮杀所乘马与之食，
至步而返。帝闻之悦，擢金州总管府司马。王弘烈据
襄阳，诏大亮安抚樊、邓，因图之。进击，下十馀城。迁安
州刺史。复使徇广州，至九江，会辅公祏反，以计禽其
将张善安。公祏方围猷州，刺史左难当固守，大亮率
兵击走之。迁越州都督。贞观初，徙交州，封武阳县男。
召授太府卿，复出凉州都督。尝有台使见名鹰，讽大
亮献之。大亮密表曰：“陛下绝畋猎久矣，而使者求鹰，
信陛下意邪？乃乖昔旨。如其擅求，是使非其才。”太宗
报《书》曰：“有臣如此，朕何忧？古人以一言之重订千金，
今赐胡瓶一，虽亡千镒，乃朕所自御。”又赐荀悦《汉纪》
曰：“悦论议深博，极为政之体，公宜绎味之。”时突厥亡，
帝遂欲怀四夷，诸部降者，人赐袍一领，帛五疋，首领
拜将军中郎将，列五品者赢百员。又置降胡河南，诏
大亮为西北道安抚大使，使以绥大度。设拓设泥熟
特勒及七姓种落之未附者，峙粮碛口赈其饥。大亮
上言：“臣闻欲绥远者，必自近中国。天下本根四裔，犹
枝叶也。残本根，厚枝叶，而曰求安，未之有也。属者突
厥倾国入朝，陛下不即俘江淮，变其俗，而加赐物帛
悉官之，引处内地，岂久安计哉！今伊吾虽臣，远在荒
卤，臣以为诸称藩请附者，宜羁縻受之，使吾塞外畏
威怀德，永为藩臣，谓之荒服者，故臣而不内，所谓行
虚惠，收实福。河西积困边方，州县萧条，加因隋乱，残
耗已甚，臣愚愿停招慰，省劳役，使边人得就农亩，此
中国利也。”帝纳其计。八年，为剑南道巡省大使，会讨
吐谷浑，为河东道行军总管，与李靖俱出北道，涉青
海，观河源，与卤遇蜀浑山，大战破之，俘其名王，获杂
畜数万。进爵为公，拜右卫大将军。晋王为皇太子，诏
大亮兼右卫率，又兼工部尚书，身三职，宿卫两宫。每
番直，常假寐，帝劳曰：“公在，我得酣卧。”十八年，幸洛阳，
诏副房元龄居守。元龄称“有王陵、周勃节，可倚大事。”
俄寝疾，帝亲和药驿赐之。临终，表请罢辽东役。又言：
“京师宗庙所在，愿以关中为意。”就槁叹曰：“吾闻男子
不死妇人手。”命屏左右，言终卒，年五十九。将敛，家无
珠玉为含，惟贮米五斛、布三十端。帝哭为恸。赠兵部
尚书、秦州都督，谥曰懿，陪葬昭陵。大亮性忠谨，外若
不能言，而内刚烈，不可干非其义。对天子争是非，无
回挠。至妻子，未始见墯容。事兄嫂以礼闻。位通显，居
陋狭甚。在越州，写书数百卷，及去，留都督署。初破公
祏，以功赐奴婢百口。谓曰：“而曹皆衣冠子女，不幸破
亡，吾何忍录而为隶乎？”纵遣之。高祖闻咨美，更赐俚
婢二十。后破吐谷浑，复赐奴婢百五十口，悉以遗亲
戚，葬宗族无后者三十馀柩，赀襚加焉。尝以张弼脱
其死，及贵，念有以报之。时弼为将作丞，匿不见，大亮
求之不能得。一日，识诸涂，持弼泣，悉推家财与之，弼
拒不受，乃言于帝曰：“臣及事陛下，张弼力也，愿悉臣官爵授之。”帝为迁弼中郎将、代州都督。世皆贤大亮
能报而多，弼，不自伐也。殁后，所育孤姓为大亮行服
如所亲者十馀人。